Pus ju aktam acsni icꞌauch junta ixtatꞌachivinin ju Dios ju lapanacni pus icpakxtokvi pumatam atsiꞌ ju ixtanun ju lhacaticuru laꞌixꞌalhunut.
Chai ju anuꞌ lhacaticuru ixnajun tuchi catapasayaꞌ mas tucaꞌ tapasai.
Chai ixꞌalin ju ixꞌucxtinin ju anuꞌ atsiꞌ chai ju yuꞌunch na lhu ixtapulhajaich laꞌixchivinti ju anuꞌ atsiꞌ.
Pus ju yuchi ixchꞌakꞌokꞌai ju Pablo chai ju quijnanch.
Na pꞌas ixchivinin chai chani ixnajunch:
―Ju ani lapanacni ixlapanacni tajunita ju Dios ju vilhcha talaclhman.
Ju yuꞌunch tajunan ta yu laich apꞌutꞌakꞌalhtꞌaxtꞌuyaꞌitꞌit ni jantu apꞌitꞌit ju lacajipi.
Pus na lakalhu avilhchan ju ixquilhuntꞌajun ju chunch.
Pus ju Pablo jeks ulh chai talakaspꞌitlh chai juni ju lhacaticuru ju ixtanun laꞌixtanquilhacni ju anuꞌ atsiꞌ:
―Icjunan laꞌixtapakaꞌut ju Jesucristo ni atꞌaxtꞌu laꞌixlacatuna ju atsiꞌ.
Pus lana taxtulh ju anuꞌ pantsꞌiquis ju lhacaticuru.
Para ju ixꞌucxtinin ju anuꞌ atsiꞌ acsni talaktsꞌilh ni ixtaxtuta ju lhacaticuru chai jantu lai ixtapulhajai aliꞌ laꞌixchivinti ju atsiꞌ pus lana tachꞌapalh ju Pablo chai ju Silas.
Alhiꞌancalh lacapuꞌucxtin junta ixtavilanancha ju xalackꞌajin ucxtinin.
Chai acsni alacmalacasunicalh ju lackꞌajin ucxtinin pus ju anuꞌ lapanacni chani tajunich:
―Ju ani tayanalh jokꞌatni va israelitanin tajunita chai na tamaktalhkꞌaman ju quintꞌaꞌamachakꞌanꞌan.
Ju yuꞌunch tamasui ju ixꞌatalanintiꞌan.
Para ju quijnanꞌan ju romanonin juntau jantu lai naviyau tachi ju tanajun ni jantu chun najun laquilhamapꞌaksinꞌan.
Pus ju acsnich ju amachakꞌan anch tatꞌalasalh ju Pablo chai ju Silas.
Chai astan ju xalackꞌajin ucxtinin talhinaulh ixmaxtunica ixpumpuꞌan ju Pablo chai ju Silas chai talhinaulh ixꞌakꞌainekmacaꞌan lacaqꞌuiu.
Chai acsni na paklhu ju xaꞌalackꞌainekmai pus alactꞌalhnucalh lacapulachꞌin.
Chai junicalh ju alhistacnan lacapulachꞌin ni kꞌoxich caꞌalhistaclh.
Chai ju yuchi ni chunch juncan pus alacmanulh palai pulacni lacapulachꞌin.
Chai alacchꞌantꞌalhma.
Pus acsni chaꞌalh paitat tsꞌis ju Pablo chai ju Silas ixtatꞌajun tꞌachivinin ju Dios chai ixtatꞌajun milhpanin ju Dios chai ju ixꞌalactꞌatꞌalhnucanta vachuꞌ takꞌasmatnilh.
Pus ju acsnich lana na tataclh ju lacatꞌun chai ju xalactantun ju lacapulachꞌin ixtalacchiqꞌuixkꞌojui.
Chai ju xamalhtich ju pulachꞌin lana talhtekꞌakꞌo.
Chai ju cadena ju ixpuchꞌican ju tachꞌin lana talaklhvakkꞌo.
Chai acsni cujcha ju alhistacnan lacapulachꞌin chai laktsꞌilh ni ilhtekꞌakꞌojuich ju pulachꞌin pus maxtulh ju ispada.
Ixmaknichokoputuncan isꞌakstu ni ixnajun ni caꞌixtaꞌatsꞌalhkꞌolhch ju tachꞌinin.
Para ju Pablo pꞌas xakꞌala.
Juni:
―Tun va amaknichꞌokꞌocꞌa.
Anich icvilhkꞌoju.
Ju acsnich ju anuꞌ alhistacnan lacapulachꞌin sqꞌuinlh ju maclhcu chai vatsꞌalhti tanu pulacni lacapulachꞌin.
Na ixꞌaxqꞌuipꞌipꞌitnintach ni na ixtalhananta.
Chai va lhikꞌox axakꞌala ju Pablo chai ju Silas.
Chai acsni amaxtulh makspaꞌ asacmich.
Ajunich:
―Quintꞌalapanacni tijuch ju lai acnavi ni laich actakꞌalhtaxtuyaꞌ chai jantu acꞌalh ju lacajipi.
Chai ju yuꞌunch tajunich:
―Alhilacꞌapꞌich ju kꞌai ucxtin Jesús ju ixnoncan camalakachatachilh ju Dios chai amakꞌalhtꞌaxtꞌucꞌanaꞌ ju uxintꞌi chai chux ju tavilanalh laminchakaꞌ.
Ju acsnich ju Pablo ajunich ixlacata ju kꞌai ixꞌucxtin Jesús.
Ajuni ju alhistacnan lacapulachꞌin chai chux ju ixꞌalactꞌatanui laꞌixchakaꞌ.
Chai mas na istsꞌistacaꞌ para ju anuꞌ alhistacnan lacapulachꞌin alacchꞌakꞌanilh ju Pablo chai ju Silas junta ixlacmacꞌatsanicanta.
Chai ju yuchi chai chux ju ixꞌalactꞌatanui lacachakaꞌ taꞌakpaxkꞌo.
Chai astan alackꞌailhiꞌalh laꞌixchakaꞌ chai amavalh.
Pus ju yuchi chai tachi chun ju ixtatanumanalh laꞌixchakaꞌ na ixtalhikꞌachanch ni ixtalhilacaꞌanta ju Jesús.
Chai acsni tunculh pus ju ucxtinin amalakachachilh ju ixpulasiyajni.
Tajunich ju alhistacnanch lacapulachꞌin ni caꞌalacmaxtulh ju Pablo chai ju Silas.
Chach taꞌancha laꞌixchakaꞌan.
Pus ju alhistacnan lacapulachꞌin quijunilh ju Pablo ju anuꞌ chivinti.
Junich:
―Ju ucxtinin quintajuni ni ma aclamaconauch.
Pus ju chavai atꞌaxtꞌutꞌitch.
Aꞌinchitꞌitch.
Jantu tuꞌuꞌ alhamakꞌaninintꞌit.
Para ju Pablo ajunich ju pulasiyajni:
―Ju quijnan ictꞌaputekꞌecantauch ju romanonin.
Para ju uxijnan quintalakanekmanch laꞌixꞌucxlacapuꞌan ju lapanacni mas jantucaꞌ xaquintakꞌasmatnin ju ucxtinin u alin ju quintalakꞌalhin quincꞌan u jantu.
Va yuchi ni quintatꞌalhnunch lacapulachꞌin.
Pus ju chavai ja tanajun ni va sekch aquintamaxtuyan.
Ca jantu.
Chach taminchokolh isꞌakstuꞌan chai aquintamaxtun.
Pus ju pulasiyajni taꞌanchokolh juninin ju xalackꞌajin ucxtinin ju ani chivinti.
Pus ju yuꞌunch na tatalhanalhch acsni tacꞌatsalh ni ixꞌalactꞌaputekꞌecanta ju romanonin ju Pablo chaich ju Silas chai ni jantu tuꞌuꞌ alhitajunicalh talakꞌalhin ju alhilakanekmacalh.
Pus ju xalackꞌajin ucxtinin tamilh lacapulachꞌin.
Tatapaininilh ju Pablo chai ju Silas ni catamacꞌacxanilh.
Chai astan tamaxtulh lacapulachꞌin chai ajuni ni catataxtulh ju anuch lakꞌachakꞌan.
Pus ju Pablo chai ju Silas tataxtulh lacapulachꞌin.
Taꞌalh laꞌixchakaꞌ ju Lidia.
Chai ju anch ajuni ju ixlhiꞌalakꞌavinꞌan ni jantu catamacaulh ju Jesús.
Chai astan tataxtulh ju anuch lakꞌachakꞌan.